title: Decizia (UE) 2016/2143 a Consiliului din 1 decembrie 2016 privind poziția care urmează să fie adoptată în numele Uniunii Europene în cadrul Comitetului Cariforum-UE pentru comerț și dezvoltare al Acordului de parteneriat economic dintre statele Cariforum, pe de o parte, și Comunitatea Europeană și statele membre ale acesteia, pe de altă parte, cu privire la instituirea unui comitet special pentru agricultură și pescuit

text:
               7.12.2016

               RO

               Jurnalul Oficial al Uniunii Europene

               L 332/18

         DECIZIA (UE) 2016/2143 A CONSILIULUI
   din 1 decembrie 2016
   privind poziția care urmează să fie adoptată în numele Uniunii Europene în cadrul Comitetului Cariforum-UE pentru comerț și dezvoltare al Acordului de parteneriat economic dintre statele Cariforum, pe de o parte, și Comunitatea Europeană și statele membre ale acesteia, pe de altă parte, cu privire la instituirea unui comitet special pentru agricultură și pescuit
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 207 coroborat cu articolul 218 alineatul (9),
   având în vedere propunerea Comisiei Europene,
   întrucât:

               (1)

               Acordul de parteneriat economic dintre statele Cariforum, pe de o parte și Comunitatea Europeană și statele sale membre, pe de altă parte (1) (denumit în continuare „acordul”) a fost semnat la 15 octombrie 2008 și se aplică, cu titlu provizoriu, începând cu 29 decembrie 2008.

               (2)

               În temeiul articolului 230 alineatul (4) din acord, Comitetul Cariforum-UE pentru comerț și dezvoltare poate să instituie și să supervizeze orice comitet special care să se ocupe de aspecte care țin de competența sa.

               (3)

               În vederea îndeplinirii obiectivelor stabilite la articolul 37 din acord, ar trebui înființat un comitet special pentru agricultură și pescuit pentru a se ocupa mai eficient de aspectele legate de agricultură și pescuit, astfel cum s-a convenit în cadrul reuniunilor anterioare ale Comitetului Cariforum-UE pentru comerț și dezvoltare.

               (4)

               Este oportun să se stabilească poziția care urmează să fie adoptată în numele Uniunii în cadrul Comitetului Cariforum-UE pentru comerț și dezvoltare cu privire la înființarea unui comitet special pentru agricultură și pescuit.

               (5)

               Prin urmare, poziția Uniunii în cadrul Comitetului Cariforum-UE pentru comerț și dezvoltare ar trebui să se bazeze pe proiectul de decizie atașat,

         ADOPTĂ PREZENTA DECIZIE:
   Articolul 1
   Poziția care urmează să fie adoptată în numele Uniunii în cadrul Comitetului Cariforum-UE pentru comerț și dezvoltare al Acordului de parteneriat economic dintre statele Cariforum, pe de o parte, și Comunitatea Europeană și statele membre ale acesteia, pe de altă parte, cu privire la instituirea unui comitet special pentru agricultură și pescuit se bazează pe proiectul de decizie a Comitetului Cariforum-UE pentru comerț și dezvoltare atașat la prezenta decizie.
   Modificările tehnice aduse proiectului de decizie pot fi acceptate de reprezentanții Uniunii în cadrul Comitetului Cariforum-UE pentru comerț și dezvoltare fără a fi necesară o altă decizie a Consiliului.
   Articolul 2
   Prezenta decizie intră în vigoare la data adoptării.

      Adoptată la Bruxelles, 1 decembrie 2016.

            Pentru Consiliu

            Președintele

         A. ÉRSEK

      (1)  JO L 289, 30.10.2008, p. 3.

      PROIECT
      DECIZIA NR. …/2016 A COMITETULUI CARIFORUM-UE PENTRU COMERȚ ȘI DEZVOLTARE
      din …
      instituit prin Acordul de parteneriat economic dintre statele Cariforum, pe de o parte, și Comunitatea Europeană și statele sale membre, pe de altă parte, cu privire la instituirea unui comitet special pentru agricultură și pescuit
      COMITETUL CARIFORUM-UE PENTRU COMERȚ ȘI DEZVOLTARE
      având în vedere Acordul de parteneriat economic dintre statele Cariforum, pe de o parte, și Comunitatea Europeană și statele sale membre, pe de altă parte, în special articolul 230 alineatul (4) litera (a),
      având în vedere Regulamentul de procedură al Comitetului Cariforum-UE pentru comerț și dezvoltare, înființat de Consiliul mixt Cariforum-UE la 17 mai 2010 prin Decizia nr. 1/2010, în special articolul 11,
      întrucât este oportună instituirea unui comitet special pentru agricultură și pescuit în vederea atingerii obiectivelor privind agricultura și pescuitul prevăzute în Acordul de parteneriat economic între statele Cariforum, pe de o parte, și Comunitatea Europeană și statele sale membre, pe de altă parte (denumit în continuare „acordul”),
      ADOPTĂ PREZENTA DECIZIE:
      Articolul 1
      (1)   Se instituie Comitetul special Cariforum-UE pentru agricultură și pescuit, pentru exercitarea funcțiilor prevăzute la articolul 2.
      (2)   Comitetul special Cariforum-UE pentru agricultură și pescuit reprezintă, de asemenea un for în cadrul căruia părțile pot face schimb de experiență, informații și cele mai bune practici și se pot consulta în legătură cu orice chestiune legată de obiectivele stabilite în partea II titlul I capitolul 5 din acord și relevantă pentru schimburile comerciale dintre părți.
      Articolul 2
      Comitetul special pentru agricultură și pescuit:

                  (a)

                  în general, monitorizează toate aspectele prevăzute în partea II titlul I capitolul 5 – Agricultură și pescuit – din acord;

                  (b)

                  în general, monitorizează toate celelalte aspecte din acord care au legătură cu agricultura și pescuitul, inclusiv următoarele domenii prevăzute în partea II titlul I – Comerț cu bunuri:

                              (i)

                              capitolul 1 – Toate chestiunile privind comerțul cu produse agricole și pescărești, inclusiv taxele vamale;

                              (ii)

                              capitolul 3 – articolul 28 – Subvențiile la exportul de produse agricole;

                              (iii)

                              capitolul 6 – Bariere tehnice în calea comerțului, deoarece se referă și la produse agricole și pescărești; și

                              (iv)

                              capitolul 7 – Măsuri sanitare și fitosanitare, deoarece se referă și la produse agricole și pescărești;

                  (c)

                  în general, monitorizează toate aspectele prevăzute în titlul IV capitolul 2 – Inovarea și proprietatea intelectuală, deoarece se referă și la produse agricole și pescărești, inclusiv articolul 145 – Indicații geografice și articolul 149 – Soiuri de plante;

                  (d)

                  poartă dialoguri în ceea ce privește agricultura și pescuitul, inclusiv în următoarele domenii:

                              (i)

                              producția, consumul și schimburile comerciale agricole și evoluția respectivelor piețe de produse agricole și pescărești;

                              (ii)

                              promovarea investițiilor și a transferului de cunoștințe în sectoarele agricol, alimentar și al pescuitului în țările membre Cariforum, inclusiv pentru activitățile la scară redusă;

                              (iii)

                              politicile, actele cu putere de lege și normele administrative în domeniul agriculturii, al dezvoltării rurale și al pescuitului;

                              (iv)

                              schimbările politice și instituționale necesare pentru susținerea transformărilor sectorului agricol și al pescuitului, precum și elaborarea și punerea în aplicare a politicilor regionale în domeniul agricol, alimentar, al dezvoltării rurale și al pescuitului în perspectiva integrării regionale;

                              (v)

                              noi tehnologii, cercetare și inovare, precum și politici și măsuri referitoare la calitate; și

                              (vi)

                              evoluțiile politicii comerciale privind mărfurile și produsele agricole tradiționale, inclusiv bananele, romul, orezul și zahărul;

                  (e)

                  asistă Comitetul Cariforum-UE pentru comerț și dezvoltare în ceea ce privește următoarele funcții:

                              (i)

                              supraveghează și este responsabil de punerea în aplicare și executarea corespunzătoare a dispozițiilor acordului referitoare la agricultură și pescuit, discută și recomandă priorități pentru cooperarea în acest sens;

                              (ii)

                              supraveghează orice modificare ulterioară a dispozițiilor acordului referitoare la agricultură și pescuit și evaluează rezultatele obținute în aplicarea acestora;

                              (iii)

                              acționează în sensul evitării și rezolvării litigiilor care pot apărea cu privire la interpretarea sau aplicarea dispozițiilor acordului referitoare la agricultură și pescuit, în conformitate cu dispozițiile părții III a acestuia;

                              (iv)

                              discută și întreprinde acțiuni care pot încuraja comerțul, investițiile și oportunitățile de afaceri între părți, în sectoarele agricol și al pescuitului; și

                              (v)

                              discută orice aspect privind dispozițiile referitoare la agricultură și pescuit din acord și orice subiect care poate afecta îndeplinirea obiectivelor acestuia;

                  (f)

                  face recomandări Comitetului Cariforum-UE pentru comerț și dezvoltare în vederea implementării și a aplicării dispozițiilor acordului în ceea ce privește agricultura și pescuitul.

            Articolul 3
      Comitetul special pentru agricultură și pescuit este alcătuit din reprezentanți ai Comisiei, pe de o parte, și din reprezentanți ai Direcției Cariforum și ai statelor semnatare Cariforum, pe de altă parte.
      Articolul 4
      Prezenta decizie intră în vigoare la …

         Adoptată la ….

               Pentru Comitetul Cariforum-UE

               pentru comerț și dezvoltare


title: Decizia Consiliului din 24 iunie 2010 de numire a jumătate dintre membrii Consiliului de administrație al Autorității Europene pentru Siguranța Alimentară

text:
               30.6.2010

               RO

               Jurnalul Oficial al Uniunii Europene

               C 171/3

         DECIZIA CONSILIULUI
   din 24 iunie 2010
   de numire a jumătate dintre membrii Consiliului de administrație al Autorității Europene pentru Siguranța Alimentară
   2010/C 171/05
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 25 alineatul (1),
   având în vedere lista candidaților prezentată Consiliului de către Comisia Europeană,
   având în vedere punctele de vedere exprimate de Parlamentul European,
   întrucât:

               (1)

               Este esențial să se asigure independența, înalta calitate științifică, transparența și eficiența Autorității Europene pentru Siguranța Alimentară (denumită în continuare „EASA”). Cooperarea cu statele membre este, de asemenea, indispensabilă.

               (2)

               Jumătate dintre membrii Consiliului de administrație ai autorității își vor încheia mandatul la 30 iunie 2010.

               (3)

               Candidaturile au fost examinate în vederea numirii a șapte noi membri ai Consiliului de administrație pe baza documentației furnizate de către Comisie și luându-se în considerare punctele de vedere exprimate de către Parlamentul European. Scopul urmărit este de a se asigura cel mai înalt nivel de competență, o gamă largă de cunoștințe relevante, de exemplu în domeniul managementului și al administrației publice, precum și cea mai largă distribuție geografică posibilă la nivelul Uniunii.

               (4)

               Trei dintre actualii membri ai Consiliului de administrație ai EASA dețin experiență de muncă în organizații care reprezintă consumatorii și alte interese din lanțul alimentar și, prin urmare, cel puțin unul dintre noii membri ai Consiliului de administrație al EASA ar mai trebui să dețină experiență de muncă în acest domeniu,

         ADOPTĂ PREZENTA DECIZIE:
   Articolul 1
   Se numesc, în calitate de membri ai Consiliului de administrație al Autorității Europene pentru Siguranța Alimentară, pentru perioada cuprinsă între 1 iulie 2010 și 30 iunie 2014, următoarele persoane:
   Diána Bánáti (2)

   Manuel Barreto Dias
   Marianne Elvander (2)

   Milan Kováč
   Stella Michaelidou-Canna
   Jan Mousing
   Pieter Vanthemsche (3)

   Articolul 2
   Prezenta decizie se publică în Jurnalul Oficial al Uniunii Europene.

      Adoptată la Luxemburg, 24 iunie 2010.

            Pentru Consiliu

            Președintele

         J. BLANCO LÓPEZ

      (1)  JO L 31, 1.2.2002, p. 1.

      (2)  Actual membru al Consiliului de administrație al EFSA.

      (3)  Experiență de muncă în organizații care reprezintă alte interese din lanțul alimentar.


title: Decizia nr. 136/2014/UE a Consiliului din 20 februarie 2014 privind stabilirea unor norme și proceduri care să permită participarea Groenlandei la sistemul de certificare pentru Procesul Kimberley

text:
               20.3.2014

               RO

               Jurnalul Oficial al Uniunii Europene

               L 84/99

      DECIZIA NR. 136/2014/UE A CONSILIULUI

   din 20 februarie 2014
   privind stabilirea unor norme și proceduri care să permită participarea Groenlandei la sistemul de certificare pentru Procesul Kimberley
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 203,
   având în vedere propunerea Comisiei Europene,
   după transmiterea proiectului de act legislativ către parlamentele naționale,
   având în vedere avizul Parlamentului European (1),
   hotărând în conformitate cu o procedură legislativă specială,
   întrucât:

               (1)

               Uniunea Europeană este un participant la sistemul de certificare pentru Procesul Kimberley privind comerțul internațional cu diamante brute. În calitate de participant, aceasta trebuie să se asigure că fiecare încărcătură de diamante brute importate în Uniune sau exportate de pe teritoriul Uniunii este însoțită de un certificat.

               (2)

               Regulamentul (CE) nr. 2368/2002 al Consiliului (2) instituie un sistem al Uniunii de certificare și de control al importurilor și exporturilor de diamante brute, în scopul punerii în aplicare a sistemului de certificare a Procesului Kimberley.

               (3)

               Groenlanda nu face parte din teritoriul Uniunii, dar este inclusă în lista țărilor și teritoriilor de peste mări prevăzută în anexa II la Tratatul privind funcționarea Uniunii Europene (TFUE). În conformitate cu articolul 198 din TFUE, scopul asocierii țărilor și teritoriilor de peste mări cu Uniunea este promovarea dezvoltării economice și sociale a țărilor și teritoriilor de peste mări și stabilirea unor relații economice strânse între acestea și Uniune în ansamblul său.

               (4)

               Danemarca și Groenlanda au cerut facilitarea participării Groenlandei la sistemul de certificare pentru Procesul Kimberley pentru diamantele brute, prin cooperarea sa cu Uniunea. Această cooperare ar consolida relațiile economice dintre Uniune și Groenlanda în industria diamantelor și, în special, ar permite Groenlandei să exporte diamante brute însoțite de certificatul UE eliberat în scopul sistemului de certificare, pentru promovarea dezvoltării economice a Groenlandei.

               (5)

               Prin urmare, comerțul cu diamante brute în Groenlanda ar trebui să se desfășoare în conformitate cu normele Uniunii privind punerea în aplicare a sistemului de certificare pentru Procesul Kimberley privind comerțul internațional cu diamante brute. În consecință, domeniul de aplicare al Regulamentului (CE) nr. 2368/2002 al Consiliului va fi extins prin Regulamentul (UE) nr. 257/2014 al Parlamentului European și al Consiliului (3) la teritoriul Groenlandei, în scopul sistemului de certificare.

               (6)

               În special, ar trebui ca diamantele brute să poată fi exportate de Groenlanda către alți participanți la sistemul de certificare pentru Procesul Kimberley numai după ce au fost certificate de o autoritate a Uniunii menționată în anexa III la Regulamentul (CE) nr. 2368/2002. De asemenea, ar trebui ca importurile de diamante brute în Groenlanda să fie verificate de autoritățile Uniunii.

               (7)

               Pentru autorizarea comerțului internațional cu diamante brute în Groenlanda, în conformitate cu normele privind schimburile comerciale efectuate în interiorul Uniunii, Groenlanda ar trebui să se angajeze să transpună în dreptul intern dispozițiile relevante din Regulamentul (CE) nr. 2368/2002, pentru a permite aplicarea prezentei decizii,

         ADOPTĂ PREZENTA DECIZIE:
   Articolul 1
   Obiectul și domeniul de aplicare
   Prezenta decizie stabilește normele și condițiile generale privind participarea Groenlandei la sistemul de certificare și de control al importurilor și al exporturilor de diamante brute prevăzut în Regulamentul (CE) nr. 2368/2002. În acest scop, prezenta decizie stabilește modalitățile de aplicare a sistemului de certificare pentru Procesul Kimberley pentru diamantele brute importate în Groenlanda sau exportate din Groenlanda către Uniune sau către alte țări participante la sistemul de certificare pentru Procesul Kimberley.
   Articolul 2
   Definiții
   În sensul prezentei decizii, se aplică următoarele definiții:

               (a)

               „participant” înseamnă „participant”, astfel cum este definit la articolul 2 litera (c) din Regulamentul (CE) nr. 2368/2002;

               (b)

               „autoritatea Uniunii” înseamnă „autoritatea comunitară”, astfel cum este definită la articolul 2 litera (f) din Regulamentul (CE) nr. 2368/2002;

               (c)

               „certificatul UE” înseamnă „certificatul comunitar”, astfel cum este prevăzut la articolul 2 litera (g) din Regulamentul (CE) nr. 2368/2002.

         Articolul 3
   Norme generale
   (1)   Groenlanda se asigură că Regulamentul (CE) nr. 2368/2002 este transpus în legislația aplicabilă acesteia în ceea ce privește condițiile și formalitățile pentru importul și exportul de diamante brute, tranzitul lor prin Uniune de la și către un participant, altul decât Uniunea, participarea Uniunii, inclusiv a Groenlandei, la sistemul de certificare pentru Procesul Kimberley, obligațiile de diligență, de anticircumvenție, schimb de informații și respectare a acestor dispoziții.
   (2)   Groenlanda desemnează autoritățile responsabile cu punerea în aplicare a dispozițiilor relevante din Regulamentul (CE) nr. 2368/2002 pe teritoriul său și comunică Comisiei această desemnare, precum și datele de contact ale acestor autorități.
   Articolul 4
   Importul în Uniune de diamante brute extrase în Groenlanda
   (1)   Diamantele brute extrase în Groenlanda pot fi importate în Uniune numai dacă sunt îndeplinite următoarele condiții:

               (a)

               sunt însoțite de documentul de atestare menționat la alineatul (2);

               (b)

               sunt păstrate în containere inviolabile și sigiliile aplicate în momentul exportului nu sunt rupte;

               (c)

               certificatul menționat la alineatul (2) identifică în mod clar transportul la care se referă;

               (d)

               diamantele brute nu au fost exportate anterior către un participant, altul decât Uniunea.

         (2)   Pentru a permite importul în Uniune de diamante brute extrase în Groenlanda, autoritatea competentă pentru Groenlanda menționată în anexa II (denumită în continuare „autoritatea din Groenlanda”) eliberează, la cerere, un certificat conform cu cerințele prevăzute în anexa I.
   (3)   Autoritatea din Groenlanda eliberează solicitantului documentul de atestare și păstrează o copie a acestuia timp de trei ani, pentru arhivare.
   (4)   Acceptarea unei declarații vamale de punere în liberă circulație a diamantelor brute în temeiul Regulamentului (CEE) nr. 2913/92 al Consiliului (4), menționată în alineatul (1) din prezentul articol, este supusă verificării de către o autoritate a Uniunii menționată în anexa III la Regulamentul (CE) nr. 2368/2002 a certificatului emis în conformitate cu alineatul (2) din prezentul articol. În acest sens, atunci când sunt importate în Uniune, containerele cu diamante brute sau extrase în Groenlanda sunt supuse verificării, fără întârziere, unei autorități a Uniunii.
   (5)   În cazul în care o autoritate a Uniunii constată că sunt îndeplinite condițiile menționate de la alineatul (1), ea confirmă acest lucru pe certificatul original și transmite importatorului o copie autentificată și nefalsificabilă a certificatului respectiv. Această procedură de confirmare se pune în aplicare în termen de 10 zile lucrătoare de la prezentarea certificatului.
   (6)   Statul membru în care diamantele brute sunt importate din Groenlanda se asigură că acestea sunt prezentate autorității competente a Uniunii. Exportatorul este responsabil de circulația în bune condiții a diamantelor brute și de costurile aferente.
   (7)   În cazul în care există îndoieli referitoare la autenticitatea sau la corectitudinea unui certificat eliberat în conformitate cu alineatul (2), precum și atunci când este nevoie de un aviz suplimentar, autoritățile vamale contactează autoritatea din Groenlanda.
   (8)   Autoritatea Uniunii păstrează, timp de cel puțin trei ani, originalele certificatelor menționate la alineatul (2) care au făcut obiectul verificării. Aceasta permite Comisiei ori persoanelor sau organismelor desemnate de aceasta accesul la aceste certificate originale, în special pentru a răspunde problemelor ridicate în cadrul sistemului de certificare pentru Procesul Kimberley.
   Articolul 5
   Importurile ulterioare în Uniune de diamante brute extrase în Groenlanda
   Fără a se aduce atingere articolului 4, diamantele brute extrase în Groenlanda pot fi importate în Uniune în cazul în care acestea:

               (a)

               au fost reexportate anterior, în mod legal, din Uniune în Groenlanda;

               (b)

               sunt însoțite de o copie autentificată și nefalsificabilă a certificatului menționat la articolul 4 alineatul (2), validată de o autoritate a Uniunii, în conformitate cu articolul 4 alineatul (5);

               (c)

               sunt păstrate în containere inviolabile și sigiliile aplicate în momentul exportului nu sunt rupte;

               (d)

               certificatul menționat la litera (b) identifică în mod clar transportul la care se referă;

               (e)

               diamantele brute nu au fost exportate anterior către un participant, altul decât Uniunea.

         Articolul 6
   Alte importuri în Uniune de diamante brute din Groenlanda
   Fără a se aduce atingere articolelor 4 și 5, diamantele brute din Groenlanda pot fi importate în Uniune în cazul în care acestea:

               (a)

               au fost exportate anterior, în mod legal, din Uniune în Groenlanda;

               (b)

               sunt însoțite de documentul menționat la articolul 9 litera (b);

               (c)

               sunt păstrate în containere inviolabile și sigiliile aplicate în momentul exportului nu sunt rupte;

               (d)

               documentul menționat la articolul 9 litera (b) identifică în mod clar transportul la care se referă.

         Articolul 7
   Exportul de diamante brute din Groenlanda către alți participanți
   (1)   Diamantele brute pot fi exportate din Groenlanda către un participant, altul decât Uniunea, numai în cazul în care sunt îndeplinite următoarele condiții:

               (a)

               acestea au fost importate inițial în mod legal din Groenlanda în Uniune, în conformitate cu articolul 4 alineatul (1), articolul 5 sau 6;

               (b)

               la importul în Uniune, diamantele au fost prezentate pentru verificare unei autorități a Uniunii;

               (c)

               acestea sunt însoțite de un certificat UE corespunzător, emis și validat de o autoritate a Uniunii;

               (d)

               acestea sunt păstrate în containere inviolabile, sigilate în conformitate cu articolul 12 din Regulamentul (CE) nr. 2368/2002.

         (2)   Autoritatea Uniunii la care sunt prezentate spre verificare diamantele brute importate din Groenlanda în Uniune eliberează exportatorului acestora un certificat UE, în conformitate cu articolul 12 din Regulamentul (CE) nr. 2368/2002.
   (3)   Statul membru în care diamantele brute sunt importate din Groenlanda se asigură că acestea sunt prezentate autorității competente a Uniunii.
   (4)   Exportatorul este responsabil de circulația în bune condiții a diamantelor brute și de costurile aferente.
   Articolul 8
   Reexportul de diamante brute extrase în Groenlanda din Uniune în Groenlanda
   Diamantele brute extrase în Groenlanda pot fi reexportate din Uniune către Groenlanda în cazul în care acestea:

               (a)

               au fost importate inițial, în mod legal, din Groenlanda în Uniune, în conformitate cu articolul 4 alineatul (1), articolul 5 sau 6;

               (b)

               sunt însoțite de o copie autentificată și nefalsificabilă a certificatului menționat la articolul 4 alineatul (2), validată de o autoritate a Uniunii, în conformitate cu articolul 4 alineatul (5);

               (c)

               sunt păstrate în containere inviolabile și sigiliile aplicate în momentul exportului nu sunt rupte;

               (d)

               documentul menționat la punctul (b) identifică în mod clar transportul la care se referă;

               (e)

               nu au fost exportate anterior către un participant, altul decât Uniunea.

         Articolul 9
   Alte importuri de diamante brute de la ceilalți participanți în Groenlanda
   Fără a se aduce atingere articolului 8, diamantele brute pot fi exportate în Groenlanda din Uniune în cazul în care acestea:

               (a)

               au fost importate inițial, în mod legal, în Uniune de la un participant, altul decât Uniunea, în conformitate cu capitolul II din Regulamentul (CE) nr. 2368/2002;

               (b)

               sunt însoțite de o copie autentificată și nefalsificabilă a certificatului confirmat în conformitate cu articolul 5 alineatul (1) litera (a) din Regulamentul (CE) nr. 2368/2002;

               (c)

               sunt păstrate în containere inviolabile și sigiliile aplicate în momentul exportului nu sunt rupte;

               (d)

               documentul menționat la litera (b) identifică în mod clar transportul la care se referă.

         Articolul 10
   Raportare
   (1)   Autoritatea din Groenlanda transmite Comisiei un raport lunar cu privire la toate certificatele eliberate în temeiul articolului 4 alineatul (2).
   (2)   Pentru fiecare certificat, acest raport conține cel puțin următoarele informații:

               (a)

               numărul de serie unic al certificatului;

               (b)

               numele autorității emitente, așa cum se menționează în anexa II;

               (c)

               data emiterii;

               (d)

               data de expirare a valabilității;

               (e)

               țara de origine;

               (f)

               codul (codurile) Sistemului armonizat de denumire și codificare a mărfurilor (SA);

               (g)

               greutatea în carate;

               (h)

               valoarea (estimată).

         Articolul 11
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică din ziua în care Groenlanda notifică Comisiei că a prevăzut în legislația națională dispozițiile relevante din Regulamentul (CE) nr. 2368/2002, pentru a permite includerea Groenlandei în sistemul de certificare pentru Procesul Kimberley.

      Adoptată la Bruxelles, 20 februarie 2014.

            Pentru Consiliu

            Președintele

         K. HATZIDAKIS

      (1)  Avizul din 4 februarie 2014 (nepublicat încă în Jurnalul Oficial).

      (2)  Regulamentul (CE) nr. 2368/2002 al Consiliului din 20 decembrie 2002 de punere în aplicare a sistemului de certificare pentru Procesul Kimberley privind comerțul internațional cu diamante brute (JO L 358, 31.12.2002, p. 28).

      (3)  Regulamentul (UE) nr. 257/2014 al Parlamentului European și al Consiliului din 26 februarie 2014 de modificare a Regulamentului (CE) nr. 2368/2002 al Consiliului referitor la includerea Groenlandei în punerea în aplicare a sistemului de certificare pentru Procesul Kimberley (a se vedea pagina 69 din prezentul Jurnal Oficial).

      (4)  Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (JO L 302, 19.10.1992, p. 1).

      ANEXA I

         Certificatul menționat la articolele 4, 5, 8 și 10

      Certificatul menționat la articolele 4, 5, 8 și 10 trebuie să conțină cel puțin următoarele elemente:

                  (a)

                  numărul de serie unic;

                  (b)

                  data eliberării;

                  (c)

                  data de expirare a valabilității;

                  (d)

                  numele, semnătura și ștampila autorității emitente, conform anexei II;

                  (e)

                  țara de origine (Groenlanda);

                  (f)

                  codul (codurile) SA;

                  (g)

                  greutatea în carate;

                  (h)

                  valoarea (estimată);

                  (i)

                  identificarea exportatorului și a destinatarului.

      ANEXA II

         Autoritatea competentă pentru Groenlanda, menționată la articolul 3 alineatul (2) și la articolele 4 și 10

                  Bureau of Minerals and Petroleum

                  Imaneq 1A 201, P.O. Box 930, 3900 Nuuk, Greenland

                  Tel: +299 346800 – Fax: +299 324302 – E-mail: bmp@nanoq.gl


title: 2011/348/CE: Decizia Consiliului din 10 noiembrie 2009 privind semnarea în numele Comunității Europene și aplicarea provizorie a Acordului de cooperare științifică și tehnologică între Comunitatea Europeană și Regatul Hașemit al Iordaniei

text:
               17.6.2011

               RO

               Jurnalul Oficial al Uniunii Europene

               L 159/107

         DECIZIA CONSILIULUI
   din 10 noiembrie 2009
   privind semnarea în numele Comunității Europene și aplicarea provizorie a Acordului de cooperare științifică și tehnologică între Comunitatea Europeană și Regatul Hașemit al Iordaniei
   (2011/348/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 170, coroborat cu articolul 300 alineatul (2) primul paragraf prima teză,
   având în vedere propunerea Comisiei,
   întrucât:

               (1)

               Comisia a negociat, în numele Comunității, un acord de cooperare științifică și tehnologică cu Regatul Hașemit al Iordaniei (denumit în continuare „acordul”).

               (2)

               Negocierile au condus la acordul parafat la 28 ianuarie 2009.

               (3)

               Se impune semnarea acordului, sub rezerva încheierii sale la o dată ulterioară,

         DECIDE:
   Articolul 1
   Se aprobă, în numele Comunității, semnarea Acordului de cooperare științifică și tehnologică între Comunitatea Europeană și Regatul Hașemit al Iordaniei, sub rezerva încheierii sale.
   Textul acordului se atașează la prezenta decizie.
   Articolul 2
   Președintele Consiliului este autorizat să desemneze persoana sau persoanele împuternicite să semneze, în numele Comunității Europene, acordul, sub rezerva încheierii sale.
   Articolul 3
   De la semnarea sa, acordul se aplică în mod provizoriu, în conformitate cu articolul 7 alineatul (2) din acord, până la finalizarea procedurilor legate de încheierea oficială a acestuia.

      Adoptată la Bruxelles, 10 noiembrie 2009.

            Pentru Consiliu

            Președintele

         A. BORG

    ---documentbreak---

               17.6.2011

               RO

               Jurnalul Oficial al Uniunii Europene

               L 159/108

         ACORD
   de cooperare științifică și tehnologică între Comunitatea Europeană și Regatul Hașemit al Iordaniei
   COMUNITATEA EUROPEANĂ, denumită în continuare „Comunitatea”,
   pe de o parte, și
   REGATUL HAȘEMIT AL IORDANIEI, denumit în continuare „Iordania”,
   pe de altă parte,
   denumite în continuare „părțile”,
   AVÂND ÎN VEDERE Tratatul de instituire a Comunității Europene, în special articolul 170 coroborat cu articolul 300 alineatul (2) prima teză și alineatul (3) primul paragraf;
   AVÂND ÎN VEDERE importanța științei și tehnologiei pentru dezvoltarea lor economică și socială și mențiunea prevăzută la articolul 43 din Acordul euro-mediteranean de instituire a unei asocieri între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte, care a intrat în vigoare la 1 mai 2002;
   AVÂND ÎN VEDERE politica europeană de vecinătate și strategia UE de consolidare a relațiilor cu țările vecine, în cadrul căreia părțile s-au reunit și au convenit un plan de acțiune, una dintre prioritățile acestui plan fiind „consolidarea cooperării științifice și tehnologice”. Planul comun de acțiune din cadrul politicii europene de vecinătate este conform cu programul executiv al Guvernului iordanian (2007-2009) pentru Kuluna Al Urdun/agenda națională, care are drept obiectiv promovarea unui proces de reformă socioeconomică durabilă;
   ÎNTRUCÂT Comunitatea și Iordania desfășoară împreună activități de cercetare, dezvoltare tehnologică și demonstrație în diferite domenii de interes comun și întrucât ar fi în avantajul ambelor părți ca fiecare dintre ele să participe la activitățile de cercetare și dezvoltare ale celeilalte părți, pe bază de reciprocitate;
   DORIND să stabilească un cadru oficial de cooperare în domeniul cercetării științifice și tehnologice și să facă astfel posibilă extinderea și intensificarea eforturilor de colaborare în domenii de interes comun și să încurajeze folosirea rezultatelor acestei cooperări în funcție de interesele economice și sociale comune;
   DORIND să deschidă Spațiul European de Cercetare către țările terțe, în special către țările mediteraneene partenere,
   AU CONVENIT CU PRIVIRE LA URMĂTOARELE DISPOZIȚII:
   Articolul 1
   Domeniu de aplicare și principii
   (1)   Părțile încurajează, dezvoltă și facilitează activitățile de cooperare între Comunitate și Iordania în domenii de interes comun în care ele desfășoară activități de cercetare și dezvoltare științifică și tehnologică.
   (2)   Activitățile de cooperare se desfășoară pe baza următoarelor principii:

               —

               promovarea unei societăți bazate pe cunoaștere, pentru a stimula dezvoltarea socială și economică a ambelor părți;

               —

               avantajul reciproc bazat pe echilibrul global al beneficiilor;

               —

               acces reciproc la activitățile cuprinse în programele și proiectele de cercetare desfășurate de fiecare parte;

               —

               schimbul, în timp util, de informații care pot facilita activitățile de cooperare;

               —

               repartizarea și protecția corespunzătoare a drepturilor de proprietate intelectuală;

               —

               participarea și finanțarea în conformitate cu actele cu putere de lege și actele administrative relevante ale părților.

         Articolul 2
   Modalități de cooperare
   (1)   Entitățile juridice stabilite în Iordania, definite în anexa I, incluzând fie persoane fizice sau private, fie persoane juridice, participă la activitățile indirecte de cooperare din programul-cadru al Comunității Europene pentru activități de cercetare, dezvoltare tehnologică și demonstrative (denumit, în continuare, „programul-cadru”), în conformitate cu termenii și condițiile stabilite sau menționate în anexele I și II.
   Entitățile juridice stabilite în statele membre ale Comunității, definite în anexa 1, participă la programele și proiectele de cercetare ale Iordaniei pe teme echivalente celor din programul-cadru, în aceleași condiții ca acelea aplicabile entităților juridice din Iordania, în conformitate cu termenii și condițiile stabilite sau menționate în anexele I și II.
   (2)   Cooperarea se poate prezenta, de asemenea, sub următoarele forme și modalități:

               —

               discuții periodice asupra orientărilor și priorităților privind strategiile și programarea în domeniul cercetării în Iordania și în Comunitate;

               —

               discuții cu privire la cooperare, dezvoltare și perspective;

               —

               furnizarea, în timp util, de informații legate de implementarea programelor și proiectelor de cercetare în Iordania și în Comunitate, precum și referitoare la rezultatele activității desfășurate în cadrul acordului;

               —

               reuniuni mixte;

               —

               vizite și schimburi de cercetători, ingineri și tehnicieni, inclusiv în scopuri de formare;

               —

               schimburi și folosirea în comun de echipamente, materiale și servicii de testare;

               —

               contacte între managerii de programe sau de proiecte din Iordania și din Comunitate;

               —

               participarea experților la seminarii, simpozioane și workshopuri;

               —

               schimburi de informații cu privire la practicile, actele cu putere de lege și actele administrative și programele relevante pentru cooperarea în temeiul prezentului acord;

               —

               formare în domeniul cercetării și dezvoltării tehnologice;

               —

               acces reciproc la informații științifice și tehnologice în domeniile care fac obiectul acestei cooperări;

               —

               orice altă modalitate adoptată de Comitetul mixt Comunitatea Europeană-Iordania de cercetare științifică și tehnologică, definit la articolul 4, și considerată a fi în conformitate cu politicile și procedurile aplicabile de către cele două părți.

         Articolul 3
   Consolidarea cooperării
   (1)   Părțile depun toate eforturile, în cadrul legislației lor aplicabile, pentru a facilita libera circulație și rezidență a personalului de cercetare care participă la activități în temeiul prezentului acord, precum și pentru a facilita circulația transfrontalieră a bunurilor destinate acestor activități.
   (2)   În cazul în care, în conformitate cu propriile norme, Comunitatea acordă unilateral finanțare unei entități juridice din Iordania care participă la o acțiune indirectă a Comunității, Iordania trebuie să garanteze că pentru operațiunea respectivă nu se percep taxe sau impozite.
   Articolul 4
   Gestionarea acordului
   (1)   Coordonarea și facilitarea activităților desfășurate în temeiul prezentului acord se asigură, în numele Iordaniei, de către Consiliul Superior pentru Știință și Tehnologie și, în numele Comunității, de către Comisia Europeană, acționând în calitate de agenți executivi ai părților (denumiți în continuare „agenți executivi”).
   (2)   Agenții executivi instituie comitetul comun denumit „Comitetul mixt Comunitatea Europeană-Iordania de cooperare științifică și tehnologică” (denumit în continuare „comitetul mixt”), ale cărui funcțiuni includ:

               —

               asigurarea, evaluarea și examinarea punerii în aplicare a prezentului acord, precum și modificarea anexelor sau adoptarea unor noi anexe care să țină seama de evoluțiile din politicile părților în domeniul științei, sub rezerva îndeplinirii de către fiecare dintre părți a procedurilor interne necesare în acest scop;

               —

               identificarea anuală a sectoarelor potențiale în care cooperarea trebuie dezvoltată și îmbunătățită și examinarea măsurilor care pot fi luate în acest scop;

               —

               discutarea periodică a viitoarelor orientări și priorități ale politicilor de cercetare și ale programelor de cercetare din Iordania și din Comunitate, precum și a perspectivelor de cooperare viitoare în temeiul prezentului acord;

               —

               formularea de recomandări către părți cu privire la punerea în aplicare a prezentului acord, inclusiv identificarea și recomandarea unor alte activități de cooperare în afara celor prevăzute la articolul 2 alineatul (2), precum și măsuri concrete pentru ameliorarea accesului reciproc prevăzut la articolul 1 alineatul (2).

         (3)   Comitetul mixt, compus din reprezentanții agenților executivi, își adoptă propriul regulament de funcționare.
   (4)   Comitetul mixt se reunește, în mod normal, o dată pe an, alternativ în Comunitate și în Iordania. Se organizează reuniuni extraordinare ori de câte ori este necesar și convenit între părți. Concluziile și recomandările comitetului mixt se trimit spre informare Comitetului de Asociere al Acordului euro-mediteranean între Uniunea Europeană și Regatul Hașemit al Iordaniei.
   Articolul 5
   Finanțare
   Participările reciproce la activități de cercetare în temeiul prezentului acord se stabilesc în conformitate cu condițiile definite în anexa I și se desfășoară în conformitate cu legislația, reglementările, politicile și condițiile de punere în aplicare a programelor în vigoare pe teritoriul fiecăreia dintre părți.
   Atunci când una dintre părți acordă sprijin financiar participanților celeilalte părți în cadrul unor activități de cooperare indirecte, pentru toate granturile și finanțările sau alte contribuții ale părții finanțatoare către participanții celeilalte părți pentru sprijinirea activităților respective se acordă scutire de impozite și taxe vamale.
   Articolul 6
   Difuzarea și utilizarea rezultatelor și a informațiilor
   Difuzarea și utilizarea rezultatelor și informațiilor obținute și/sau care fac obiectul unui schimb între părți, precum și gestionarea, atribuirea și exercitarea drepturilor de proprietate intelectuală rezultate din activitățile de cercetare desfășurate în temeiul prezentului acord se realizează în conformitate cu condițiile stabilite în anexa II.
   Articolul 7
   Dispoziții finale
   (1)   Anexele I și II fac parte integrantă din prezentul acord. Toate chestiunile sau litigiile referitoare la interpretarea sau aplicarea prezentului acord se soluționează de comun acord între părți.
   (2)   Prezentul acord intră în vigoare după ce părțile își notifică reciproc finalizarea procedurilor interne necesare pentru încheierea acordului. În așteptarea finalizării de către părți a procedurilor menționate, părțile aplică prezentul acord în mod provizoriu începând de la data semnării. Se stabilește de comun acord că, în cazul în care una dintre părți notifică celeilalte că nu încheie acordul, proiectele și activitățile inițiate în temeiul aplicării provizorii a prezentului acord și care sunt încă în desfășurare la momentul notificării respective continuă până la finalizare, în condițiile prevăzute de prezentul acord.
   (3)   Oricare dintre părți poate denunța prezentul acord în orice moment, cu un preaviz de șase luni. Proiectele și activitățile aflate în curs de desfășurare în momentul denunțării acordului continuă până la finalizare, în condițiile prevăzute în prezentul acord.
   (4)   Acordul rămâne în vigoare până la momentul în care fiecare dintre părți notifică celeilalte intenția de a denunța prezentul acord. În acest caz, prezentul acord încetează să mai producă efecte în termen de șase luni de la data primirii unei astfel de notificări.
   (5)   În cazul în care una dintre părți decide să își revizuiască programele și proiectele de cercetare menționate la articolul 1 alineatul (1), agentul executiv al părții respective notifică agentului executiv al celeilalte părți conținutul exact al revizuirilor în cauză. Prin derogare de la alineatul (3) al prezentului articol, acordul poate fi denunțat în condiții convenite de comun acord în cazul în care oricare dintre părți îi notifică celeilalte, în termen de o lună de la adoptarea revizuirilor menționate anterior la acest alineat, intenția de a denunța prezentul acord.
   (6)   Prezentul acord se aplică, pe de o parte, pe teritoriilor în care se aplică Tratatul de instituire a Comunității Europene și în condițiile prevăzute de tratatul menționat și, pe de altă parte, pe teritoriul Regatului Hașemit al Iordaniei. Această dispoziție nu împiedică desfășurarea activităților de cooperare în marea liberă, în spațiu sau pe teritoriul unor țări terțe, în conformitate cu dreptul internațional.

      DREPT CARE, subsemnații, pe deplin autorizați de Comunitatea Europeană și, respectiv, de Regatul Hașemit al Iordaniei, au semnat prezentul acord.
      Încheiat în dublu exemplar la Bruxelles, la treizeci noiembrie două mii nouă, în limbile bulgară, cehă, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, olandeză, polonă, portugheză, română, slovacă, slovenă, spaniolă, suedeză și arabă, fiecare text fiind autentic în egală măsură.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā –
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         За Хашемитското кралство Йордания
         Por el Reino Hachemí de Jordania
         Za Jordánské hášimovské království
         For Det Hashemitiske Kongerige Jordan
         Für das Haschemitische Königreich Jordanien
         Jordaania Hašimiidi Kuningriigi nimel
         Για το Χασεμιτικό Βασίλειο της Ιορδανίας
         For the Hashemite Kingdom of Jordan
         Pour le Royaume hachémite de Jordanie
         Per il Regno Hashemita di Giordania
         Jordānijas Hāšimītu Karalistes vārdā –
         Jordanijos Hašimitų Karalystės vardu
         A Jordán Hasimita Királyság részéről
         Għar-Renju Ħaxemita tal-Ġordan
         Voor het Hasjemitisch Koninkrijk Jordanië
         W imieniu Jordańskiego Królestwa Haszymidzkiego
         Pelo Reino Hachemita da Jordânia
         Pentru Regatul Hașemit al Iordaniei
         Za Jordánske hašimovské král’ovstvo
         Za Hašemitsko kraljevino Jordanijo
         Jordanian hašemiittisen kuningaskunnan puolesta
         För Hashemitiska konungariket Jordanien

   ANEXA I

      MODALITĂȚILE ȘI CONDIȚIILE DE PARTICIPARE A ENTITĂȚILOR JURIDICE DIN STATELE MEMBRE ALE UNIUNII EUROPENE ȘI DIN IORDANIA

   În sensul prezentului acord, prin entitate juridică se înțelege orice persoană fizică sau orice persoană juridică înființată în conformitate cu legislația națională a țării unde a fost constituită sau în conformitate cu dreptul comunitar sau cu dreptul internațional, care are personalitate juridică și care este îndreptățită să aibă drepturi și obligații de orice natură în nume propriu.
   I.   Clauze și condițiile de participare a entităților juridice stabilite în Iordania la acțiuni indirecte din programul-cadru

               1.

               Participarea entităților juridice constituite în Iordania la acțiunile indirecte din programul-cadru se face în condițiile stabilite de Parlamentul European și Consiliu în conformitate cu articolul 167 din Tratatul de instituire a Comunității Europene.
               De asemenea, entitățile juridice stabilite în Iordania pot participa la acțiuni indirecte desfășurate în conformitate cu articolul 164 din Tratatul de instituire a Comunității Europene.

               2.

               Comunitatea poate acorda finanțare entităților juridice stabilite în Iordania și care participă la acțiunile indirecte menționate la punctul 1, în conformitate cu clauzele și condițiile stabilite prin Regulamentul (CE) nr. 1906/2006 al Parlamentului European și al Consiliului din 18 decembrie 2006 de stabilire a regulilor de participare a întreprinderilor, a centrelor de cercetare și a universităților la acțiuni din cel de-al șaptelea Program-cadru și de difuzare a rezultatelor activităților de cercetare (2007-2013) (1), în conformitate cu articolul 167 din Tratatul de instituire a Comunității Europene, regulamentele financiare ale Comunității Europene și orice alte acte legislative comunitare aplicabile.

               3.

               Un acord de finanțare sau un contract încheiat de Comunitate cu orice entitate juridică stabilită în Iordania, în scopul participării acesteia la o acțiune indirectă, prevede desfășurarea de audituri și verificări de către Comisie sau de către Curtea de Conturi a Comunităților Europene, sau sub autoritatea acestora.
               În spiritul cooperării și al interesului reciproc, autoritățile competente din Iordania pun la dispoziție tot sprijinul rezonabil și posibil care este necesar sau util, după caz, pentru desfășurarea unor astfel de audituri și verificări.

         II.   Clauzele și condițiile de participare a entităților juridice stabilite în statele membre ale Uniunii Europene la programele și proiectele de cercetare ale Iordaniei

               1.

               Orice entitate juridică stabilită în Comunitate, înființată în temeiul dreptului intern al unuia dintre statele membre ale Uniunii Europene sau în temeiul dreptului comunitar, poate participa la proiectele din programele de cercetare și dezvoltare ale Iordaniei în cooperare cu entități juridice din Iordania.

               2.

               Sub rezerva dispozițiilor de la punctul 1 și din anexa II, drepturile și obligațiile entităților juridice constituite în Comunitate care participă la proiecte de cercetare în Iordania în cadrul unor programe de cercetare și dezvoltare, precum și clauzele și condițiile aplicabile pentru prezentarea și evaluarea propunerilor și pentru acordarea de finanțare și încheierea contractelor în astfel de proiecte fac obiectul actelor cu putere de lege, al actelor administrative și al directivelor guvernamentale iordaniene care guvernează desfășurarea programelor de cercetare și dezvoltare aplicabile entităților juridice iordaniene și asigură un tratament echitabil, luând în considerare natura cooperării dintre Iordania și Comunitate în acest domeniu.
               Finanțarea entităților juridice stabilite în Comunitate și care participă la proiecte pertinente din cadrul programelor de cercetare și dezvoltare ale Iordaniei este reglementată prin actele cu putere de lege, actele administrative și directivele guvernamentale iordaniene care reglementează desfășurarea respectivelor programe, astfel cum sunt aplicabile entităților juridice non-iordaniene.

         III.   Informații cu privire la oportunitățile de participare

   Iordania și Comisia Europeană furnizează periodic informații cu privire la programele în curs și la oportunitățile de participare în beneficiul entităților juridice stabilite în fiecare dintre cele două părți.

      (1)  JO L 391, 30.12.2006, p. 1.
   ANEXA II

      PRINCIPIILE DE ALOCARE A DREPTURILOR DE PROPRIETATE INTELECTUALĂ

   I.   Aplicare

   În sensul prezentului acord, termenul „proprietate intelectuală” are înțelesul definit la articolul 2 din Convenția de instituire a Organizației Mondiale a Proprietății Intelectuale, semnată la Stockholm la 14 iulie 1967.
   În sensul prezentului acord, „cunoștințe” înseamnă rezultatele, inclusiv informațiile, indiferent dacă pot fi protejate sau nu, precum și drepturile de autor sau drepturile asociate acestor informații în urma solicitării de modele, soiuri de plante, certificate suplimentare de protecție sau alte forme similare de protecție sau a acordării de brevete pentru acestea.
   II.   Drepturi de proprietate intelectuală ale persoanelor juridice care participă la acțiuni de cooperare indirecte

               1.

               Fiecare parte se asigură că tratamentul aplicat drepturilor și obligațiilor în materie de proprietate intelectuală ale entităților juridice stabilite pe teritoriul celeilalte părți care participă la activitățile de cooperare indirecte, precum și drepturile și obligațiile conexe care decurg din această participare sunt conforme cu legislația și reglementările pertinente, precum și cu legislația, reglementările și convențiile internaționale aplicabile părților, inclusiv cu Acordul privind aspectele comerciale ale drepturilor de proprietate intelectuală, cu anexa 1C la Acordul de la Marrakech de înființare a Organizației Mondiale a Comerțului, precum și cu Actul de la Paris din 24 iulie 1971 al Convenției de la Berna privind protecția operelor literare și artistice și cu Actul de la Stockholm din 14 iulie 1967 al Convenției de la Paris privind protecția proprietății industriale.

               2.

               Fiecare parte se asigură, în ceea ce privește proprietatea intelectuală, că participanții la activitățile de cooperare indirecte ai celeilalte părți beneficiază de același tratament ca participanții primei părți, în conformitate cu normele pertinente de participare aferente fiecărui program sau proiect de cercetare, precum și cu legislația și reglementările sale aplicabile.

         III.   Drepturi de proprietate intelectuală ale părților

               1.

               Cu excepția cazurilor în care părțile au convenit în mod expres altfel, cunoștințelor generate de către părți pe parcursul activităților desfășurate în conformitate cu articolul 2 din prezentul acord li se aplică următoarele reguli:

                           (a)

                           partea care generează respectivele cunoștințe este proprietarul acestor cunoștințe. În cazul în care contribuția fiecăreia dintre ele nu poate fi precizată, părțile au drepturi de proprietate comună asupra acestor cunoștințe;

                           (b)

                           partea care deține cunoștințele acordă celeilalte părți drepturi de acces la acestea în scopul desfășurării activităților menționate la articolul 2 din prezentul acord. Drepturile de acces menționate se acordă cu scutire de redevențe.

               2.

               Cu excepția cazului în care părțile au convenit în mod expres altfel, publicațiilor științifice ale părților li se aplică următoarele reguli:

                           (a)

                           în cazul în care o parte publică reviste, articole, rapoarte, cărți, inclusiv sub formă video sau de software, date științifice și tehnice, informații și rezultate obținute din și în legătură cu activitățile desfășurate în temeiul prezentului acord, partea respectivă îi oferă celeilalte părți o licență universală, neexclusivă, irevocabilă și scutită de redevențe, pentru traducerea, reproducerea, adaptarea, transmiterea și difuzarea publică a lucrărilor respective;

                           (b)

                           toate copiile datelor și ale informațiilor protejate de drepturi de autor, destinate difuzării publice și realizate în conformitate cu prezenta secțiune, trebuie să precizeze numele autorului (autorilor) lucrării, exceptând cazurile în care autorul refuză în mod explicit să i se menționeze numele. De asemenea, exemplarele trebuie să conțină o mențiune vizibilă în mod clar privind sprijinului cooperativ al părților.

               3.

               Cu excepția cazului în care părțile au convenit în mod expres altfel, informațiilor confidențiale ale părților li se aplică următoarele norme:

                           (a)

                           în cazul în care îi comunică celeilalte părți informații legate de activitățile desfășurate în temeiul prezentului acord, fiecare parte trebuie să identifice, prin însemne sau legende de confidențialitate, informațiile pe care dorește să le păstreze confidențiale;

                           (b)

                           partea care primește informațiile respective le poate divulga, pe propria răspundere, unor organisme și persoane aflate sub autoritatea sa în vederea îndeplinirii unor obiective specifice de implementare a prezentului acord;

                           (c)

                           cu acordul prealabil scris al părții care furnizează informațiile confidențiale, partea care primește informațiile confidențiale le poate difuza pe scară mai largă decât se permite la litera (b). Părțile cooperează pentru dezvoltarea procedurilor de solicitare și obținere a acordului prealabil scris pentru astfel de difuzare mai largă și fiecare parte își dă acordul în măsura în care politicile, reglementările și legile interne îi permit acest lucru;

                           (d)

                           informațiile nedocumentare pe care proprietarul dorește să le mențină confidențiale sau alte informații confidențiale furnizate în cadrul seminariilor sau al altor reuniuni, organizate în temeiul prezentului acord, între reprezentanți ai părților sau informația rezultată din detașarea de personal, din folosirea instalațiilor sau din acțiuni indirecte rămân confidențiale în cazul în care părții care primește respectivele informații confidențiale sau privilegiate i s-a adus la cunoștință, la momentul transmiterii, caracterul confidențial al informațiilor comunicate, în conformitate cu litera (a);

                           (e)

                           fiecare parte depune toate eforturile pentru a se asigura că utilizarea informațiilor confidențiale pe care le primește în conformitate cu literele (a) și (d) este controlată în conformitate cu prevederile prezentei anexe. În cazul în care una dintre părți constată că nu este în măsură, sau se așteaptă să nu poată fi în măsură, să respecte dispozițiile privind nediseminarea prevăzute la literele (a) și (d), partea respectivă informează imediat cealaltă parte. Ulterior, părțile se consultă pentru a stabili măsurile adecvate care urmează să fie adoptate.


title: 2013/41/PESC: Decizia EUCAP NESTOR/1/2013 a Comitetului politic și de securitate din 11 ianuarie 2013 privind instituirea Comitetului contribuitorilor la misiunea Uniunii Europene referitoare la consolidarea capacităților maritime regionale în statele din Cornul Africii (EUCAP NESTOR)

text:
               23.1.2013

               RO

               Jurnalul Oficial al Uniunii Europene

               L 20/50

      DECIZIA EUCAP NESTOR/1/2013 A COMITETULUI POLITIC ȘI DE SECURITATE

   din 11 ianuarie 2013
   privind instituirea Comitetului contribuitorilor la misiunea Uniunii Europene referitoare la consolidarea capacităților maritime regionale în statele din Cornul Africii (EUCAP NESTOR)
   (2013/41/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38 al treilea paragraf,
   având în vedere Decizia 2012/389/PESC a Consiliului din 16 iulie 2012 privind misiunea Uniunii Europene referitoare la consolidarea capacităților maritime regionale în statele din Cornul Africii (EUCAP NESTOR) (1), în special articolul 10 alineatul (3),
   întrucât:

               (1)

               În conformitate cu articolul 10 alineatul (3) din Decizia 2012/389/PESC, Consiliul autorizează Comitetul politic și de securitate (COPS) să adopte deciziile relevante privind acceptarea contribuțiilor din partea statelor terțe la EUCAP NESTOR și să instituie un comitet al contribuitorilor (CoC).

               (2)

               Concluziile Consiliului European de la Göteborg din 15 și 16 iunie 2001 au instituit principiile orientative și modalitățile pentru contribuțiile statelor terțe la misiunile de poliție. La 10 decembrie 2002, Consiliul a aprobat documentul intitulat „Consultări și modalități referitoare la contribuția statelor nemembre UE la operațiile UE de gestionare civilă a crizelor”, care dezvoltă în continuare cadrul în care statele terțe pot participa la operațiile de gestionare civilă a crizelor, inclusiv instituirea unui CoC.

               (3)

               CoC ar trebui să reprezinte un for de dezbatere a tuturor problemelor legate de gestionarea EUCAP NESTOR cu statele terțe contribuabile. COPS, care exercită controlul politic și conducerea strategică a EUCAP NESTOR, ar trebui să țină seama de punctele de vedere exprimate de CoC,

         ADOPTĂ PREZENTA DECIZIE:
   Articolul 1
   Instituire
   (1)   Prin prezenta se instituie un Comitet al contribuitorilor (CoC) pentru misiunea Uniunii Europene referitoare la consolidarea capacităților maritime regionale în statele din Cornul Africii (EUCAP NESTOR).
   (2)   Mandatul CoC este stabilit în documentul intitulat „Consultări și modalități referitoare la contribuția statelor nemembre UE la operațiile UE de gestionare civilă a crizelor”.
   Articolul 2
   Componență
   (1)   CoC este format din următorii membri:

               —

               reprezentanți ai tuturor statelor membre;

               —

               reprezentanți ai statelor terțe care participă la misiune oferind contribuții.

         (2)   La reuniunile CoC poate, de asemenea, să participe un reprezentant al Comisiei Europene.
   Articolul 3
   Informații din partea șefului misiunii
   CoC primește periodic informații de la șeful misiunii.
   Articolul 4
   Președinția
   CoC este prezidat de Înaltul Reprezentant al Uniunii pentru afaceri externe și politica de securitate sau de reprezentantul acestuia.
   Articolul 5
   Reuniuni
   (1)   CoC este convocat periodic de către președinte. Atunci când împrejurările o impun, pot fi convocate reuniuni de urgență la inițiativa președintelui sau la cererea unui membru.
   (2)   Președintele distribuie, în prealabil, o ordine de zi provizorie și documente referitoare la reuniune. Președintele este responsabil de comunicarea rezultatelor dezbaterilor din cadrul CoC către COPS.
   Articolul 6
   Confidențialitate
   (1)   În conformitate cu Decizia 2011/292/UE a Consiliului din 31 martie 2011 privind normele de securitate pentru protecția informațiilor UE clasificate (2), normele de securitate ale Consiliului se aplică în cazul reuniunilor și procedurilor din cadrul CoC. În special, reprezentanții din cadrul CoC trebuie să dețină autorizații de securitate adecvate.
   (2)   Deliberările CoC intră sub incidența obligației de păstrare a secretului profesional, cu excepția cazurilor în care CoC decide în unanimitate contrariul.
   Articolul 7
   Intrarea în vigoare
   Prezenta decizie intră în vigoare la data adoptării.

      Adoptată la Bruxelles, 11 ianuarie 2013.

            Pentru Comitetul politic și de securitate

            Președintele

         O. SKOOG

      (1)  JO L 187, 17.7.2012, p. 40.

      (2)  JO L 141, 27.5.2011, p. 17.